РЕГЛАМЕНТ ЗА ИЗПЪЛНЕНИЕ (ЕС) 2020/1281 НА КОМИСИЯТА

от 14 септември 2020 година

относно неодобряването на активното вещество етаметсулфурон-метил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,

като има предвид, че:

(1) Съгласно член 80, параграф 1, буква а) от Регламент (ЕО) № 1107/2009 Директива 91/414/ЕИО на Съвета (2) се прилага по отношение на процедурата и условията за одобрение на активни вещества, за които е прието решение в съответствие с член 6, параграф 3 от същата директива преди 14 юни 2011 г. На 23 февруари 2011 г. за етаметсулфурон-метил беше прието Решение 2011/124/ЕС на Комисията (3) в съответствие с член 6, параграф 3 от посочената директива.

(2) На 29 юни 2010 г. дружеството DuPont de Nemours GmbH подаде заявление до Обединеното кралство за включване на активното вещество етаметсулфурон-метил в приложение I към Директива 91/414/ЕИО в съответствие с член 6, параграф 2 от Директива 91/414/ЕИО. С Решение 2011/124/ЕС бе потвърдено, че документацията е пълна, тоест може да се приеме, че по принцип отговаря на изискванията за данни и информация от приложения II и III към Директива 91/414/ЕИО.

(3) По-късно FMC Agricultural Solutions A/S придоби от DuPont de Nemours GmbH всички права по отношение на етаметсулфурон-метил .

(4) Оценката на въздействието на етаметсулфурон-метил върху здравето на човека и на животните и върху околната среда за видовете употреба, предложени от заявителя, беше извършена в съответствие с процедурата, предвидена в член 6, параграфи 2 и 4 от Директива 91/414/ЕИО. На 17 септември 2012 г. Обединеното кралство представи на Комисията и на Европейския орган за безопасност на храните („Органа“) проект на доклад за оценка.

(5) Проектът на доклада за оценка беше подложен на преразглеждане от държавите членки и Органа. На 11 декември 2013 г. Органът представи на Комисията заключението си (4) във връзка с оценката на риска от употребата на активното вещество етаметсулфурон-метил като пестицид. През април 2014 г Европейската комисия възложи на Органа да организира и извърши партньорска проверка по отношение на новите данни за един метаболит на етаметсулфурон-метил. На 14 юли 2014 г. Органът представи на Комисията актуализираното си заключение (5).

(6) С писмо от 7 май 2020 г. FMC Agricultural Solutions A/S оттегли заявлението за одобрение на етаметсулфурон-метил.

(7) Поради оттеглянето на заявлението етаметсулфурон-метил не следва да бъде одобряван.

(8) Настоящият регламент не възпрепятства подаването на ново заявление за одобрение на активното вещество етаметсулфурон-метил в съответствие с член 7 от Регламент (ЕО) № 1107/2009.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Неодобряване на активното вещество Активното вещество етаметсулфурон-метил не се одобрява.

Член 2 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 14 септември 2020 година. За Комисията Председател Ursula VON DER LEYEN

(1) ОВ L 309, 24.11.2009 г., стр. 1.

(2) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1)

(3) Решение 2011/124/ЕС на Комисията от 23 февруари 2011 г. за признаване по принцип на пълнотата на документацията, представена за подробна проверка с оглед на възможното включване на етаметсулфурон в приложение I към Директива 91/414/ЕИО на Съвета (ОВ L 49, 24.2.2011 г., стр. 42).

(4) ЕОБХ (Европейски орган за безопасност на храните), 2014 г. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) (Заключение относно партньорската проверка на оценката на риска от употребата на активното вещество етаметсулфурон (вариант, разгледан при оценката: етаметсулфурон-метил) като пестицид.). EFSA Journal (Бюлетин на ЕОБХ) 2014;12(1):3508, 94 стр. doi:10.2903/j.efsa.2014.3508.

(5) ЕОБХ (Европейски орган за безопасност на храните), 2014 г. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) (Заключение относно партньорската проверка на оценката на риска от употребата на активното вещество етаметсулфурон (вариант, разгледан при оценката: егаметсулфурон-метил) като пестицид.) EFSA Journal (Бюлетин на ЕОБХ) 2014;12(7):3787, 96 стр. doi:10.2903/j.efsa.2014.3787.